
	Εκδήλωση

BEYOND SCIENCE
ένας διάλογος μεταξύ επιστήμης και τέχνης

στο Σπίτι της Κύπρου

Με ιδιαίτερη επιτυχία και μεγάλη προσέλευση  πραγματοποιήθηκε, την Τρίτη 9 Απριλίου 2019 στο Σπίτι της Κύπρου στην Αθήνα, εκδήλωση με θέμα BEYOND SCIENCE: ένας διάλογος μεταξύ επιστήμης και τέχνης, που διοργανώθηκε με πρωτοβουλία του Συνδέσμου Υποτρόφων Ιδρύματος Α. Γ. Λεβέντη (Ελλάδας), με στόχο να αναδείξει την ανάγκη αλλά και τις δυσκολίες επικοινωνίας του επιστημονικού έργου στο ευρύ κοινό, καθώς και να αναζητήσει τα όρια μεταξύ επιστήμης και τέχνης.
Την εκδήλωση προλόγισε ο Μορφωτικός Λειτουργός της Πρεσβείας της Κυπριακής Δημοκρατίας κ. Τάκης Βοΐλας, ο οποίος αναφέρθηκε στους  παλαιούς και στενούς δεσμούς συνεργασίας που συνδέουν το Σπίτι της Κύπρου με τον Σύνδεσμο Υποτρόφων Ιδρύματος Α. Γ. Λεβέντη (Ελλάδας), στο πλαίσιο σημαντικών πρωτοβουλιών και δράσεων για την ανάδειξη σημαντικών θεμάτων εκπαιδευτικού, πολιτιστικού, ιστορικού, κοινωνικού και αναπτυξιακού ενδιαφέροντος.

Όπως ανέφερε στον χαιρετισμό της η Πρόεδρος Δ.Σ. του Συνδέσμου δρ Σοφία Αντωνιάδου, δίνοντας το σκεπτικό της εκδήλωσης, «υπάρχει συχνά η αντίληψη πως η δημιουργικότητα αφορά σε κάποιες ιδιαίτερες δραστηριότητες όπως οι τέχνες, το design ή η διαφήμιση. Εμείς, με την εκδήλωση αυτή, υποστηρίζουμε και στηρίζουμε ότι οτιδήποτε άλλο μπορεί να είναι δημιουργικό όπως π.χ. οι φυσικές επιστήμες, τα μαθηματικά, η ιατρική. Παρόλο που η  εκπαιδευτική μας πολιτική ακόμα παραμένει εν πολλοίς μονόπλευρη αφαιρώντας την επαφή και τη ζύμωση μεταξύ των τεχνών και των θετικών επιστημών, ο διάλογος μεταξύ των δύο αποτελεί τον καλύτερο δυνατό τρόπο αντιμετώπισης του σύνθετου κόσμου που ζούμε σήμερα».
Στην πρώτη ενότητα της εκδήλωσης με τίτλο «Public Engagement with Research» παρουσιάστηκαν φορείς και πρωτοβουλίες που φέρνουν σε επαφή τους επιστήμονες-ερευνητές με το ευρύ κοινό. Στο πλαίσιο αυτό, η «Βραδιά του Ερευνητή», μια ετήσια πανευρωπαϊκή δράση που βοηθάει τους συμμετέχοντες να εξοικειωθούν με τις επιστημονικές εξελίξεις, παρουσιάστηκε από το Ίδρυμα Τεχνολογίας και Έρευνας (ΙΤΕ), η ΜΚΟ ΑΝΙΜΑ εστίασε στον ρόλο των πολιτών στη συγκρότηση ενός εθνικού δικτύου καταγραφής της άγριας ζωής, ενώ την εμπειρία τους από τον διαγωνισμό στο Facebook #MyResearchBuddy παρουσίασε  εκπρόσωπος του Marie Sklodowska Curie Actions. Μίλησαν οι: Γιώργος Παπαμιχαήλ, Ίδρυμα Τεχνολογίας και Έρευνας, Επιστημονικό και Τεχνολογικό Πάρκο Κρήτης, με θέμα Αναδεικνύοντας τον ρόλο του ερευνητή στην κοινωνία: Η Βραδιά Ερευνητή στην Κρήτη˙ Μαρία Γανωτή, ΜΚΟ ΑΝΙΜΑ, με θέμα ΠΑΡΑΤΗΡΩ, μια ιδέα που έγινε πράξη: Η έμπνευση, η υλοποίηση, το μέλλον και η Zelda Monticelli, MSCA social media team, με θέμα Social media takeaways: MSCA competition #MyResearchBuddy case study. Ακολούθησε συζήτηση με τη συμμετοχή του ακροατηρίου την οποία συντόνισε το μέλος του Συνδέσμου Υποτρόφων Ιδρύματος Α. Γ. Λεβέντη (Ελλάδας) κ. Άρτεμις Παπαθεοδώρου.

Στη δεύτερη ενότητα της εκδήλωσης πραγματοποιήθηκαν τα εγκαίνια της εικαστικής έκθεσης «Beyond Science», στο πλαίσιο της οποίας εικαστικοί και νέοι επιστήμονες παρουσίασαν το ερευνητικό έργο τους μέσα από φωτογραφίες, video, γραφήματα, ζωγραφική, assemblage και κοσμήματα. Όπως ανέφεραν οι διοργανωτές «μέσα από τις οργανικές δομές που συναντά κανείς στο μικροσκόπιο, τις υποθαλάσσιες μορφές που απαθανατίζει με τον φωτογραφικό του φακό και τις συνθέσεις που εμπνέονται από την επιστημονική έρευνα, η επιστήμη συναντά την τέχνη – με κοινή αφετηρία την παρατήρηση, καθώς και τη δημιουργική ‘αμηχανία’ απέναντι στην ομορφιά της φύσης, της (α)συμμετρίας, της πολυπλοκότητας ή της απλότητας».
Στην έκθεση που θα παραμείνει ανοικτή για το κοινό μέχρι την Παρασκευή 12 Απριλίου 2019, συμμετέχουν οι: Αντώνιος Γερόπουλος, Εύη Γογγολίδου, Μάγια Καραχάλιου, Αθηνά Κεραμιδιώτου, Πέγκυ Κλιάφα, Μαρία Παρασκευή Κοτίνη, Panayiotis Maghsoudlou, Κρυσταλλία Μπούρα, Αργυρώ Παπαθανασίου, ΤΑΝΟ, Τόλης Τατόλας, Βάσια Χατζή και Λούης Χατζηιωάννου. Την οργάνωση της ενότητας είχαν η Έλενα Γκότση και η Μάγια Καραχάλιου. Τον συντονισμό είχε ο Ιωάννης Πούλιος και την επιμέλεια η Νόρα Όκκα.

Φωτογραφικό υλικό για την έκθεση θα βρείτε στην ηλεκτρονική διεύθυνση www.spititiskyprou.gr
10 Απριλίου 2019
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr


	

	
	
	
	
	



[image: image3.jpg][image: image4.png]